|  |
| --- |
| Aftale om udmøntning af satspuljen for 2018 på beskæftigelsesområdet  |
|  |
|  |

Beskæftigelsesministeren har indgået en aftale ved de decentrale forhandlinger med beskæftigelsesordførerne fra Socialdemokratiet, Dansk Folkeparti, Venstre, Liberal Alliance, Alternativet, Det Radikale Venstre, Socialistisk Folkeparti og Det Konservative Folkeparti om udmøntning af satspuljen for 2018 på beskæftigelsesområdet.

Med aftalen udmøntes i alt 951,3 mio. kr. fra satspuljen fordelt med 204,8 mio. kr. i 2018, 204,4 mio. kr. i 2019, 267,9 mio. kr. i 2020 og 274,2 mio. kr. i 2021, jf. tabel 1 nedenfor. Aftalepartierne inddrages i den endelige udmøntning af aftalens initiativer.

*Investering i udsatte og syge borgere på kanten af arbejdsmarkedet – Flere skal med 2*

Aftalepartierne er enige om at afsætte 87,5 mio. kr. i perioden 2018-2021 til en indsats, der skal hjælpe de mest syge og udsatte kontanthjælpsmodtagere samt borgere på ressourceforløb. Indsatsen igangsættes med kommunal medfinansiering ud fra en investeringstankegang og praksis i kommunen bl.a. med fokus på at håndtere de forskelligartede udfordringer, der kan stå i vejen for at få fodfæste på arbejdsmarkedet.

Aftalepartierne skal februar 2018 drøfte den konkrete udmøntning af projektet.

Aftalepartierne er endvidere enige om i januar 2018 at drøfte, hvordan der kan etableres yderligere forsøg med rimelighedskravet og omfanget af aktivering for udsatte på kontanthjælp, der er fritaget for 225-timers reglen, ressourceforløbsydelse og ledighedsydelse, når de er på en virksomhed, der er registreret og opfylder de ved lov fastsatte krav som socialøkonomisk virksomhed. Der skal i den forbindelse ses på urimelige barrierer for offentlige og private virksomheders arbejde med at inkludere udsatte borgere.

*Private projekter*

Aftalepartierne er enige om at prioritere i alt 72,5 mio. kr. til en videreførelse af følgende initiativer:

* Seniornetværk
* Landsforeningen Lev
* Jobbank
* Handicapidrættens Videncenter
* Topvirk
* High:Five
* Vold som udtryksform.

Alle syv projekter forlænges til og med 2. kvartal 2019, jf. tabel 1 nedenfor. Aftalepartierne har et fælles ønske om at sikre længerevarende finansiering af de private projekter og forpligter sig på at drøfte det ved næste års satspuljeforhandlinger.

*Særlige indsatser for udsatte unge i uddannelsessystemet*

Aftalepartierne er enige om at afsætte 6,0 mio. kr. årligt i perioden 2018–2020 til at styrke inkluderende læringsmiljøer for udsatte børn og unge som opfølgning på anbefalingerne fra ekspertgruppen for inklusionseftersynet.

Aftalepartierne er enige om at afsætte i alt 207,3 mio. kr. i perioden 2019-2021 til bedre støtte til elever med funktionsnedsættelse samt til etablering af en kontaktpersonfunktion for unge, der har behov for støtte fra flere instanser af personlige eller sociale årsager, jf. Aftale om bedre veje til uddannelse og job.

Aftalepartierne er enige om at afsætte 1,5 mio. kr. i 2018 til at igangsætte en foranalyse, som skal afdække behovet for forebyggende sprogindsatser for udsatte børn af kontanthjælpsmodtagere i forbindelse med skolestart.

*En ordentlig veteranindsats*

Aftalepartierne er enige at afsætte 22,7 mio. kr. til initiativer, der i perioden fra 2018 til 2021 skal forbedre sagsbehandlingen for veteraner og sikre, at veteranerne hurtigst muligt får den erstatning, som de har krav på.

Aftalepartierne er enige om at afsætte 15,0 mio. kr. i 2018 til en styrket indsats for de danske veteraner.

Aftalepartierne er enige om at disponere 125,0 mio. kr. årligt til erstatning til tidligere udsendte soldater, der som led i ansættelse i staten har opholdt sig i udlandet og som følge heraf er diagnosticeret med posttraumatisk belastningsreaktion (PTSD). Hvis erstatningsudgifterne falder til under niveauet for de samlede disponerede satspuljemidler til ordningen, vil de overskydende satspuljemidler efter drøftelse med satspuljeforligskredsen blive udmøntet til gavn for det psykiske arbejdsmiljø.

*Livstruede syges ret til sygedagpenge*

Aftalepartierne er enige om at afsætte 0,9 mio. kr. årligt til en permanentgørelse af den midlertidige ordning i sygedagpengereglerne, som sikrer borgere retten til sygedagpenge, hvis de har en livstruende og alvorlig sygdom.

*Udbredelse af virksomheders sociale ansvar*

Aftalepartierne er enige om at afsætte 10,0 mio. kr. i 2018, 5,0 mio. kr. i 2019 samt 15,0 mio. kr. årligt i 2020 og 2021 for at understøtte, at virksomhederne i højere grad via virksomhedsnetværk samarbejder om at udbrede de gode erfaringer med ansættelse af udsatte borgere.

*Finansieringsbidrag*

Aftalepartierne er enige om at omprioritere uforbrugte midler fra puljen til brobygningsforløb for udsatte unge i 2018 på 5,5 mio. kr. Yderligere er der enighed om at omprioritere 8,9 mio. kr. i 2018, 8,0 mio. kr. i 2019, 3,0 mio. kr. i 2020 og 3,0 mio. kr. i 2021 fra puljen til udvikling af den sociale indsats på det rummelige arbejdsmarked.

|  |
| --- |
|  |
|  | **Tabel 1. Økonomi i satspuljeaftale for beskæftigelsesområdet** |  |  |  |
|  |  |  |  |  |  |  |  |
|  | **Initiativer** | **2018** | **2019** | **2020** | **2021** | **Permanent** |  |
|
|  |  |  |  |  |  |  |  |
|  | **Flere borgere på kanten af arbejdsmarkedet i job** | **47,2** | **28,7** | **35,6** | **48,5** |  |  |
|   | Investering i udsatte og syge borgere på kanten af arbejdsmarkedet – Flere skal med 2 | 2,5 | 0,9 | 35,6 | 48,5 |  |  |
|   | Private projekter | 44,7 | 27,8 |  |  |  |  |
|   |  *- Seniornetværk* | *6,4* | *3,2* |  |  |  |  |
|   |  *- Landsforeningen LEV* | *10,3* | *5,2* |  |  |  |  |
|   |  *- Jobbanken* | *6,2* | *6,3* |  |  |  |  |
|   |  *- Handicapidrættens Videncenter* | *2,8* | *2,7* |  |  |  |  |
|   |  *- Topvirk* | *1,8* | *1,9* |  |  |  |  |
|   |  *- High:five* | *13,2* | *6,6* |  |  |  |  |
|   |  *- Vold som udtryksform* | *4,0* | *2,0* |  |  |  |  |
|   |   |  |  |  |  |  |  |
|   | **Særlig støtte til udsatte unge i uddannelse**  | **7,5** | **44,5** | **90,4** | **84,4** | **84,4** |  |
|   | Bedre støtte til elever med funktionsnedsættelse |  | 18,5 | 44,4 | 44,4 | 44,4 |  |
|   | Tildeling af kontaktperson  |  | 20,0 | 40,0 | 40,0 | 40,0 |  |
|  | Opfølgning på inklusionseftersynet | 6,0 | 6,0 | 6,0 |  |  |  |
|   | Foranalyse vedr. forebyggende sprogindsats til udsatte børn inden skolestart | 1,5 |  |  |  |  |  |
|   |  |  |  |  |  |  |  |
|   | **En ordentlig veteranindsats** | **151,4** | **131,9** | **127,2** | **127,2** | **125,0** |  |
|   | Tryghed for veteraner | 11,4 | 6,9 | 2,2 | 2,2 |  |  |
|   | Styrkelse af indsatsen for de danske veteraner - initiativer på veteranområdet. | 15,0 |  |  |  |  |  |
|   | Erstatning til veteraner diagnosticeret med posttraumatisk belastningsreaktion (PTSD) | 125,0 | 125,0 | 125,0 | 125,0 | 125,0 |  |
|  |   |  |  |  |  |  |  |
|  | **Livstruede syges ret til sygedagpenge** | **0,9** | **0,9** | **0,9** | **0,9** | **0,9** |  |
|  | Livstruede syges ret til sygedagpenge | 0,9 | 0,9 | 0,9 | 0,9 | 0,9 |  |
|  |   |  |  |  |  |  |  |
|  | **Udbredelse af virksomheders sociale ansvar** | **10,0** | **5,0** | **15,0** | **15,0** |  |  |
|  | Udbredelse af virksomheders sociale ansvar | 10,0 | 5,0 | 15,0 | 15,0 |  |  |
|  |   |  |  |  |  |  |  |
|  | Administrationsbidrag | 2,2 | 1,4 | 1,8 | 1,2 |  |  |
|  |   |  |  |  |  |  |  |
|  | **Omprioritering fra øvrige puljer** | **-11,4** | **-8,4** | **-2,9** | **-8,9** |  |  |
|  | Omprioritering af restmidler fra brobygning | -5,5 |  |  |  |  |  |
|  | Omprioritering fra puljen til udvikling af den sociale indsats på det rummelige arbejdsmarked. | -8,9 | -8,0 | -3,0 | -3,0 |  |  |
|  |   |  |  |  |  |  |  |
|  | **Beskæftigelsesrammen i alt** | **204,8** | **204,4** | **267,9** | **274,2** | **210,3** |  |
|  |  |  |  |  |  |  |  |